Nordjyllands Politi er brændt inde med en stor mængde tyvekoster, som tre østeuropæere er varetægtsfængslet for at have stjålet. Nu efterlyser politiet ejerne til tyvekosterne.

Nu er chancen der for at få fx sin vielsesring eller helt specielle guldsmykke tilbage. - Det er jo helt specielle smykker, så der skulle gerne være en god chance for at nogen kan genkende deres mistede vielsesring, guldur eller lignende, siger vicepolitikommissær Ole Jensen fra Nordjyllands Politi til TV2/NORD. Politiet ligger inde med godt 100 tyvekoster, som man ikke aner hvem tilhører. Men de stammer formentlig fra en stribe forskellige villaindbrud. De fleste af effekterne er fundet i forbindelse med anholdelsen af to rumænere, der er midt i 30-erne. På Kennedys Plads i Aalborg den 28. januar blev de stoppet i en varebil, der var proppet med tyvekoster. Politiet ligger også inde med en masse professionelt håndværkstøj efter at have anholdt en 25-årig litauer i sin bil på Vejlefjordsbroen. Han var formentlig på vej hjem. Tyvekosterne stammer sandsynligvis fra indbrud i varebiler i Nibe-området. Bliver tyvekosterne ikke afhentet af deres rette ejermænd, bliver de solgt på hittegodsauktion. Politiet sidder klar på 114, hvis du kan genkende nogle af tyvekosterne.